La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 3 de desembre de 2018 que són les que els corresponen els números 434/2018 a 500/2018, i que es tramitaran de conformitat amb la valoració de les admissions que s'ha dut a terme.
Es comenten les actuacions dutes a terme en relació amb el darrer recurs contenciós administratiu interposat contra la Comissió per l'Ajuntament de Barcelona, el recurs contenciós administratiu 312/2018 i la comunicació rebuda sobre la voluntat de l'Oficina Antifrau de Catalunya d'impugnar la Resolució 327/2018, de 15 de novembre i de l'Ajuntament de Tarragona d'impugnar la Resolució 316/2018, de 8 de novembre.
Es donen per llegides les actes de les sessions corresponents als dies 15 i 21 de novembre i 3 de desembre, corresponents a les sessions trenta-nou, quaranta i quaranta-dues del Ple de l'any 2018.
Proposta de dictamen en relació amb la consulta general sobre l'accés a documentació sobre avaluació de riscos psicosocials
El senyor Josep Mir, ponent de la Proposta de dictamen per la qual es dona resposta a la consulta general sobre l'accés a documentació sobre avaluació de riscos psicosocials formulada per la Diputació de Barcelona exposa els termes en què la consulta és plantejada i la fonamentació que es proposa com a resposta en la Proposta de dictamen.
La senyora Elisabet Samarra formula una matisació en relació amb la Proposta formulada que duu a la introducció d'una esmena pel ponent al text definitiu del dictamen.
Proposta de dictamen en relació amb la consulta general sobre la publicitat de les actes de la Comissió Especial de Transparència
El senyor Josep Mir relata el contingut de la consulta formulada pel regidor president de la Comissió Especial de la Transparència de l'Ajuntament de Lleida, en concret sobre si poden ser objecte de publicitat activa, concreta els elements de context sobre l'objecte de la consulta i relaciona els principals elements de valoració i les conclusions que es formulen a la Proposta de dictamen.
Proposta de resolució de la sol·licitud d'accés 3/2018, de 12 de desembre
Es comenta la Proposta de resolució de la sol·licitud d'accés formulada per una persona particular sobre informació relativa a l'activitat de la Comissió, en concret sobre les reclamacions interposades, el sentit d'aquestes i el seu grau de compliment i la conflictivitat que presenten.
La senyora Elisabet Samarra i el senyor Josep Mir formulen esmenes al text de la Proposta que seran introduïdes a la resolució definitiva.
Proposta de resolució de finalització de la Reclamació 309/2018 per acord de mediació
El senyor Josep Mir, ponent de la Proposta de resolució de finalització de la Reclamació 309/2018 per acord de mediació, plantejada contra el Departament d'Interior i que fa referència a l'accés a una còpia de les actes realitzades en relació a unes manifestacions i concentracions comunicades i realitzades al carrer de Montcada, els mesos d'abril i maig de 2018, relaciona els principals elements de tramitació d'aquest procediment i el contingut de l'acord adoptat.
La senyora Elisabet Samarra formula esmenes a la Proposta que seran introduïdes pel ponent al text definitiu.
Proposta de resolució de finalització de la Reclamació 337/2018 per acord de mediació
El senyor Josep Mir, ponent de la Proposta de resolució de finalització per acord de mediació de la Reclamació 337/2018, plantejada contra l'Ajuntament de Badalona i que fa referència al detall de tots els contractes que tinguin per objecte l'explotació publicitària a la finca "La Morera", titularitat del representat de la part reclamant, el Club Futbol Badalona des del 18 de desembre de 2006 fins el 19 de juliol de 2018, exposa els elements més destacats de la Proposta i dels termes de l'acord assolit per les parts.
La senyora Elisabet Samarra formula esmenes al text que seran introduïdes pel ponent a la resolució definitiva.
Proposta de resolució de de finalització de la Reclamació 384/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 384/2018 per pèrdua d'objecte, plantejada contra la Diputació de Barcelona i que fa referència a l'accés a un informe sobre la contaminació d'una determinada àrea del terme de Pallejà, relaciona els elements de tramitació que han dut a la pèrdua sobrevinguda de l'objecte de la reclamació.
Proposta de resolució d'estimació parcial i inadmissió parcial de la Reclamació 388/2018
La senyora Elisabet Samarra, ponent de la Proposta de resolució d'estimació parcial i d'inadmissió parcial de la Reclamació 388/2018, plantejada contra l'Ajuntament de Rubí i que fa referència a la l'accés a un estudi sobre l'adequació de llocs de treball de l'Ajuntament de Rubí i a la convocatòria de la mesa de negociació, relaciona els arguments que duen a l'estimació del dret d'accés a l'informe esmentat i a la inadmissió parcial de la reclamació, per restar fora de l'objecte d'aquest procediment, en quant a la sol·licitud de convocar la mesa de negociació.
Proposta de resolució de finalització de la Reclamació 389/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 389/2018 per pèrdua d'objecte, plantejada per una persona que té la condició de càrrec electe, respecte l'Ajuntament del Vendrell, en relació a la liquidació de l'Impost de construccions, instal·lacions i obres corresponent a la mercantil La Selva, SL respecte a la realització d'actuacions al cementiri municipal, relaciona els principals elements de tramitació d'aquest procediment que han dut a la pèrdua sobrevinguda del seu objecte.
Proposta de resolució de finalització de la Reclamació 390/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 390/2018 per pèrdua d'objecte, que va ser interposada contra el Consell del Col·legi de Metges de Catalunya, relativa a l'accés a informació sobre el document Principis per a l'ús mèdic de les teràpies complementàries, exposa els aspectes més destacats de la Proposta de resolució en relació amb la informació reclamada i la valoració de la causa d'inadmissibilitat la concurrència de la qual s'al·lega, així com la fonamentació de l'estimació de la reclamació.
Proposta de resolució de finalització de la Reclamació 397/2018 per desistiment
La senyora Elisabet Samarra, ponent de la Proposta de resolució de finalització de la Reclamació 397/2018 per desistiment, plantejada contra l'Ajuntament de Lliçà de Vall, atès que es va demanar que fos esmenada la reclamació presentada davant la Comissió i aquesta petició no ha estat atesa per la part reclamant.
Proposta de resolució de finalització de la Reclamació 403/2018 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 390/2018 per pèrdua d'objecte, plantejada contra l'Ajuntament de Lleida, en relació amb l'accés a una còpia digital relativa a un projecte del pas de vianants d'un dels carrers del municipi per part d'un electe local, del grup municipal de Convergència i Unió, relaciona els tràmits realitzats en el procediment que han dut a la pèrdua sobrevinguda de l'objecte de la reclamació atès que en el marc del procediment s'ha lliurat la informació que es reclamava.
Proposta de resolució d'estimació de la Reclamació 404/2018
El senyor Josep Mir, ponent de la Proposta de resolució d'estimació de la Reclamació 404/2018, plantejada contra Consell Comarcal del Segrià, en relació a l'accés a un correu sobre una queixa exposada en relació amb la tasca desenvolupada per la persona reclamant, exposa els elements que duen a l'estimació del dret d'accés.
Proposta de resolució de finalització de la Reclamació 406/2018 per desistiment
La senyora Elisabet Samarra, ponent de la Proposta de resolució d'inadmissió de la Reclamació 406/2018, plantejada respecte el Departament d'Agricultura, Ramaderia, Pesca i Alimentació de la Generalitat de Catalunya en relació amb informació sobre la permuta d'una embarcació, exposa els elements de tramitació que duen a la finalització per desistiment d'aquesta reclamació, atès que la persona reclamant no ha esmenat ni acreditat elements necessaris per a la tramitació del procediment davant la GAIP.
Proposta de resolució de finalització de la Reclamació 421/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 421/2018 per pèrdua d'objecte, interposada contra l'Ajuntament de Creixell, i relativa a l'accés als permisos d'obres d'un càmping, relaciona els elements de tramitació que duen a la finalització de la reclamació per pèrdua sobrevinguda del seu objecte, atès que un cop iniciat el procediment davant la GAIP l'Ajuntament de Creixell ha lliurat de forma extemporània la informació que es sol·licitava.
Proposta de resolució d'inadmissió de la Reclamació 447/2018
El senyor Josep Mir, ponent de la proposta de resolució d'inadmissió de la Reclamació 447/2018, inicialment plantejada, contra l'Ajuntament de Puigverd de Lleida, en relació a les còpies dels requeriments rebuts a l'Ajuntament per part de la Delegació del Govern en relació a l'incompliment de la Llei 39/1981, de 28 d'octubre, d'ús de la bandera d'Espanya i altres banderes, des del 2010, les quantitats pagades en concepte de costes per procediments contenciosos administratius, taxes judicials, despeses de representació i assessorament jurídic o qualsevol altre derivat de l'incompliment de la Llei de banderes des del 2010 i sobre qualsevol informació redactada pels serveis jurídics com part de la defensa de l'Ajuntament en els esmentats procediments contenciosos, exposa que aquesta reclamació ha de ser inadmesa per prematura, atès que la persona reclamant ha demanat el lliurament de la informació de conformitat amb el que preveu l'article 35.3 LTAIPBG i encara no ha transcorregut el termini de trenta dies hàbils de què disposa l'administració per a facilitar la informació demanada.
Proposta de resolució d'inadmissió de la Reclamació 474/2018
El senyor Josep Mir, ponent de la Proposta de resolució d'inadmissió de la Reclamació 474/2018, interposada contra l'Ajuntament de Sant Esteve de Sesrovires, exposa que ha de ser inadmesa atès que allò que és sol·licita no és informació pública sinó la regulació de plans municipals i la seva aplicació efectiva, peticions que no són objecte de tutela per part de la Comissió.
No hi ha hagut intervencions al torn obert de paraules.